Document ID: 32000D0605

Απόφαση της Επιτροπής
της 26ης Σεπτεμβρίου 2000
για τροποποίηση της απόφασης αριθ. 96/603/ΕΚ για την κατάρτιση καταλόγου προϊόντων που ανήκουν στις κλάσεις Α "δεν συμβάλλει στη φωτιά", που προβλέπονται από την απόφαση 94/611/ΕΚ σχετικά με την εφαρμογή του άρθρου 20 της οδηγίας 89/106/ΕΟΚ του Συμβουλίου για τα δομικά προϊόντα
[κοινοποιηθείσα υπό τον αριθμό Ε(2000) 2640]
(Κείμενο που παρουσιάζει ενδιαφέρον για τον ΕΟΧ)
(2000/605/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών(1), όπως τροποποιήθηκε τελευταία από την οδηγία 93/68/ΕΟΚ(2), και ιδίως το άρθρο 20,
Εκτιμώντας τα ακόλουθα:
(1) Με την απόφαση 96/603/ΕΚ της Επιτροπής(3) καταρτίστηκε ένας κατάλογος προϊόντων που ανήκουν στις κλάσεις Α "δεν συμβάλλει στη φωτιά" που προβλέπονται στους πίνακες 1 και 2 του παραρτήματος της απόφασης 94/611/ΕΚ της Επιτροπής(4), μέσω τον οποίου περιγράφεται το ευρωπαϊκό σύστημα ταξινόμησης των επιδόσεων δομικών προϊόντων όσον αφορά την αντίδρασή τους στη φωτιά.
(2) Η απόφαση 94/611/ΕΚ έχει αντικατασταθεί από την απόφαση 2000/147/ΕΚ(5), η οποία δεν αναφέρεται πλέον σε κλάσεις Α, καθιστώντας επομένως αναγκαία την τροποποίηση της απόφασης 96/603/ΕΚ.
(3) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής τεχνικών έργων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 96/603/ΕΚ τροποποιείται ως εξής:
1. Το άρθρο 1 πρώτο εδάφιο, αντικαθίσταται από το ακόλουθο κείμενο:"Τα υλικά και τα κατασκευαζόμενα από αυτά προϊόντα τα οποία παρατίθενται στο παράρτημα της απόφασης κατατάσσονται, λόγω του χαμηλού βαθμού αναφλεξιμότητας και υπό τους όρους που παρατίθενται στο παράρτημα, στις κλάσεις Α1 και Α1FL ('δεν συμβάλλει στη φωτιά') που προβλέπονται στους πίνακες 1 και 2 του παραρτήματος της απόφασης 2000/147/ΕΚ."
2. Το παράρτημα τροποποιείται ως εξής:
α) ο τίτλος αντικαθίσταται από το ακόλουθο κείμενο:
"Υλικά που θεωρούνται ότι ως προς την αντίδραση στη φωτιά υπάγονται στις κλάσεις Α1 και Α1FL και προβλέπονται στην απόφαση 2000/147/ΕΚ χωρίς να χρειάζεται δοκιμή."
β) οι γενικές παρατηρήσεις τροποποιούνται ως εξής:
i) στην πρώτη και την τρίτη παράγραφο οι όροι "στις κλάσεις Α" αντικαθίστανται από τις λέξεις "στις κλάσεις Α1 και Α1FL",
ii) στην πρώτη και την τέταρτη παράγραφο οι όροι μέσα σε παρένθεση "(ισχύει η χαμηλότερη τιμή)" αντικαθίστανται από τους όρους "(ισχύει η περισσότερο αυστηρή διαδικασία)".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 26 Σεπτεμβρίου 2000.

Labels: 1
20
7
3
9
0